Kaapse egpaar, werknemer vas oor ‘korrupsie’Argieffoto ŉ Bekende Kaapse immigrasieprokureur, sy vrou en ŉ werknemer het Dinsdag in die hof verskyn op aanklagte van korrupsie, geldwassery, rampokkery en bedrog. Craig Smith (49) is vroeër vandeesweek saam met sy vrou, Cornelia Alexa Smith (49), en ŉ werknemer Shafieka Salie (51) in hegtenis geneem. Volgens kapt. Philani Nkwalase, Valke-woordvoerder, word dié drie daarvan beskuldig dat hulle tussen Oktober 2011 en Julie 2014 ŉ korrupte onderneming in Smith se regspraktyk, Craig Smith and Associates (CSA), bedryf het. Volgens die staat het dié onderneming hoofsaaklik buitelandse burgers gehelp om tydelike of permanente burgerskap in Suid-Afrika deur die departement van binnelandse sake te bekom. Daar word beweer dat personeel aansoeke voorberei het deur middel van vervalste dokumentasie en inligting wat aansoekers gehelp het om die nodige dokumentasie en indiensneming vir ŉ Suid-Afrikaanse burgerskap te verkry, sê Nkwalase. ŉ Ondersoek na die prokureur se beweerde wandade is drie jaar gelede deur die Valke van stapel gestuur. Volgens Nkwalase het al drie gister in die hof verskyn waarna Cornelia op borgtog van R1 miljoen en Salie op borgtog van R100 000 vrygelaat is. Craig bly in aanhouding en sal na verwagting Vrydag om borgtog aansoek doen. Sy medebeskuldigdes sal weer op 24 Mei in die hof verskyn.